钦定古今图书集成/明伦汇编/官常典/第225卷 > 王存
## 钦定古今图书集成/明伦汇编/官常典/第225卷 > 王存

按《宋史》本传：“存字正仲，润州丹阳人。幼善读书，年十
二，辞亲，从师于江西，五年始归。时学者方尚雕篆，独
为古文数十篇，乡老先生见之，自以为不及。庆历六
年，登进士第，调嘉兴主簿，擢上虞令。豪姓杀人，久莫
敢问，存至，按以州吏受赇豪赂，他官变其狱，存反为
罢去。久之，除密州推官。修洁自重，为欧阳修、吕公著”、
赵概所知。治平中，为国子监直讲，迁秘书省著作佐
郎，历馆阁校勘、集贤校理、史馆检讨、知太常礼院。存
故与王安石厚，安石执政，数引与论事，不合，即谢不
往。存在三馆，历年不少贬。以干进，尝召见便殿，累上
书陈时政，因及大臣无所附丽，皆时人难言者。元丰
元年，神宗察其忠实无党，以为国史编修官、修起居
注。时起居注虽日侍，而奏事必禀中书俟旨。存乞复
唐贞观左右史执笔随宰相入殿故事。神宗韪其言，
听直前奏事，自存始也。明年，以右正言知制诰、同修
国史兼判太常寺。论圜丘合祭天地为非古，当亲祠
北郊如《周礼》。官制行，神宗切于用人，存请“自熙宁以
来，群臣缘论事得罪，或诖误被斥而情实纳忠非大
过者，随材召擢，以备官使。”语合神宗意，收拔者甚众。
又言：“赦令出上恩，而比岁议法治狱者多。乞不以赦
降原减；官司禁谒本，防请托，而吊死问疾，一切杜绝，
皆非便也。”执政不悦。五年，迁龙图阁直学士、知开封
府。京师并河，居人盗凿汴堤以自广，或请令培筑复
故。又按民庐侵官道者使撤之。二谋出自中人。既有
诏矣，存曰：“此吾职也。”入言之，即日弛其役，都人驩呼
相庆。进枢密直学士，改兵部尚书，转户部。神宗崩，哲
宗立，永裕陵财费，不逾时告备，宰相乘间复徙之兵
部。太仆寺请内外马事得专达，毋隶驾部。存言：“如此，
官制坏矣。先帝正省、台、寺、监之职，使相临制，不可徇
有司自便，而隳已成之法。”元祐初，还户部，固辞不受。
二年，拜中大夫、尚书右丞。三年，迁左丞。有建议罢教
畿内保甲者，存言：“今京师兵籍益削，又废保甲不教，
非国家根本久长之计。且先帝不惮艰难而为之，既
已就绪，无故而废之，不可。”门下侍郎韩维罢，存言：“去
一正人，天下失望，忠谠沮气，谗邪之人争进矣。”又论
杜纯不当罢侍御史，王觌不当罢谏官。四方奏谳大
辟，刑部援比请贷，都省屡以无可矜恕却之。存曰：“此
祖宗制也，有司欲生而朝廷破例杀之，可乎？”又言：“比
废进士专经一科，参以诗赋，失先帝黜词律、崇经术
之意。”河决而北几十年，水官议还故道，存争之曰：“故
道已高，水性趋下，徒费财力，恐无成功。”卒辍其役。蔡
确以诗怨讪，存与范纯仁欲薄其罪，确再贬新州，存
亦罢，以端明殿学士知蔡州。始，存之徙兵部，确力也。
至是为确罢，士大夫善其能损怨。岁馀，加资政殿学
士、知扬州。扬、润相去一水，用故相例，得岁过家上冢，
出赐钱给邻里。又具酒食召会父老，亲与酬酢，乡党
传为美谈。召为吏部尚书。时在廷朋党之论濅炽，存
为哲宗言：“人臣朋党，诚不可长，然或不察，则滥及善
人。庆历中，或指韩琦、富弼、范仲淹、欧阳修为党，赖仁
宗圣明，不为所惑。今日果有进此说者，愿陛下察之。”
由是复与任事者戾。除知大名府，改知杭州。绍圣初，
请老，提举崇禧观，迁右正议大夫，致仕。旧制，当得东
宫保傅，议者指存尝议还西夏侵地，故杀其恩典，既
而降通议大夫。存尝悼近世学者贵为公卿，而祭祀
其先，但备庶人之制。及归老筑居，首营家庙。建中靖
国元年卒，年七十九，赠左银青光禄大夫。存性宽厚，
平居恂恂，不为诡激之行，至其所守，确不可夺。司马
光尝曰：“并驰万马中能驻足者，其王存乎？”